2เดือนเบี้ยใหม่ทรุด7%ปั้นตัวแทนลุย
2 เดือนแรกยอดขายลูกค้ารายใหม่ติดลบ 7% เร่งปั้นตัวแทนใหม่ลุยกวาดลูกค้า
10 ส.ค. 2554

2 เดือนแรกยอดขายลูกค้ารายใหม่ติดลบ 7% เร่งปั้นตัวแทนใหม่ลุยกวาดลูกค้า
สมาคมประกันชีวิตไทย รายงานว่า 2 เดือนแรกยอดขายใหม่ หรือเบี้ยปีแรกติดลบ 7% หรือมีเบี้ยปีแรก 9,252.3 ล้านบาท จากงวดเดียวกันของปีก่อน
ทั้งนี้ การลดลงของเบี้ยปีแรกเป็นผลมาจากเบี้ยประกันสามัญ ซึ่งเป็นกรมธรรม์ที่ชำระเบี้ยรายปีติดลบ 11% มีเบี้ยใหม่ 7,415.2 ล้านบาท และเบี้ยประกันอุตสาหกรรม ซึ่งเป็นแบบเก็บเบี้ยรายเดือน มียอดขายใหม่ 198.8 ล้านบาท ติดลบ 11% มีเพียงเบี้ยประกันกลุ่มที่เพิ่มขึ้น 26% เป็น 893.7 ล้านบาท และเบี้ยประกันอุบัติเหตุส่วนบุคคล หรือพีเอ 744.6 ล้านบาท เพิ่มขึ้น 10%
ดังนั้น บริษัทประกันชีวิตขนาดใหญ่ต่างมียอดขายที่ลดลง เอไอเอ ยอดขายใหม่โต 1% จากงวดเดียวกันของปีก่อนที่โต 20% ไทยประกันชีวิต โต 6% จากปีก่อนโต 45% เมืองไทยประกันชีวิต ติดลบ 9% จากปีก่อนโต 62% กรุงเทพประกันชีวิต ติดลบ 49% จากปีก่อนโต 22% กรุงไทย แอกซ่า ติดลบ 25% จากปีก่อนโต 129% ไอเอ็นจี ติดลบ 9% จากปีก่อนโต 28% ส่งผลให้ยอดขายลูกค้ารายใหม่ทั้งระบบลดลง 
อย่างไรก็ตาม เบี้ยประกันรับรวมงวด 2 เดือนแรกของปี 2554 ยังคงเติบโตในอัตราเพิ่มขึ้น 12% เป็น 4.75 หมื่นล้านบาท เนื่องจากเบี้ยประกันที่ลูกค้าเก่าต่ออายุเพิ่มขึ้น 5,340.4 ล้านบาท เป็น 3.07 หมื่นล้านบาท และเบี้ยชำระครั้งเดียวเพิ่มขึ้น 80% เป็น 1,176.8 ล้านบาท 
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า เดือน มี.ค.ที่ผ่านมา มีผู้สมัครสอบเป็นตัวแทนประกันชีวิตรวมทั้งสิ้น 12,524 คน เพิ่มขึ้น 11.17% เมื่อรวมทั้งสามเดือนแรก มีผู้สมัครสอบทั้งสิ้น 32,713 คน เพิ่มขึ้น 2.78% ในระยะเดียวกันของปีก่อน